Αγαπητοί γονείς κι αγαπημένοι μου μαθητές

Ελπίζω να είστε όλοι καλά στην οικογένειά σας, υγιείς και αισιόδοξοι!

Η ζωή συνηθίζει να μας κάνει παράξενες εκπλήξεις κι εκεί που νομίζουμε πως όλα είναι υπό έλεγχο, έρχεται μια απρόσμενη ανατροπή και τα αλλάζει όλα... Κι αυτή η τελευταία ανατροπή είναι σίγουρα πολύ δύσκολη, μας βάζει σε μεγάλη δοκιμασία και μας αναγκάζει να βγούμε από τη συνηθισμένη μας καθημερινότητα και να βαδίσουμε σε καινούρια, άγνωστα μονοπάτια. Μπροστά σε τέτοιες πρωτόγνωρες καταστάσεις, συνήθως έχουμε δύο επιλογές: Να πέσουμε σε μελαγχολία, γεμάτοι φόβο για το άγνωστο και το κακό που πιθανόν μας περιμένει **ή** να προσαρμοστούμε στα νέα δεδομένα και να προχωρήσουμε σταθερά σε αλλαγές που θα κάνουν τη ζωή μας καλύτερη. Η ανθρωπότητα πάντα έτσι προχωρούσε κι εξελισσόταν, μέσα από αλλαγές απαραίτητες σε περιόδους μεγάλων κρίσεων.

Κι εμείς εδώ στο σχολείο, λοιπόν, ήρθε η ώρα ν' αλλάξουμε, έστω προσωρινά, κάποια πράγματα. Και προσωπικά πιστεύω ότι όλη αυτή η περιπέτεια είναι μια ευκαιρία να εμπλουτίσουμε τη διδασκαλία με νέες μεθόδους και κυρίως με νέο περιεχόμενο. Γιατί τώρα μπορούμε να δώσουμε χρόνο σε άλλες δραστηριότητες πιο ευχάριστες και δημιουργικές για τους μαθητές μας, που αναπτύσσουν όχι μόνο τις γνώσεις, αλλά και τη φαντασία και τη δημιουργικότητα. Επίσης μπορούμε να εντάξουμε σημαντικές δεξιότητες για τη διαμόρφωση του χαρακτήρα και της συμπεριφοράς των παιδιών, όπως η αυτογνωσία, η ικανότητα συνεργασίας, η ενσυναίσθηση και η αλληλεγγύη προς τους άλλους, στοιχεία δηλαδή βασικά για την ανάπτυξη της **Συναισθηματικής Νοημοσύνης**, η οποία σύμφωνα με τις τελευταίες έρευνες  είναι ο σημαντικότερος παράγοντας επιτυχίας στη ζωή.

Με αυτά κατά νου, σκέφτηκα να ξεκινήσω με τα παιδιά μια ιστορία που θα την προχωράμε όλοι μαζί με ιδέες και προτάσεις και θα έχει απώτερο στόχο, πέρα από την ευχαρίστηση της δημιουργίας, την ανάπτυξη της Συναισθηματικής τους Νοημοσύνης. Για να προχωρήσουμε βέβαια αποτελεσματικά θα χρειαστεί και η συνδρομή σας, για να ενεργοποιηθούν τα παιδιά και να εμπλακούν με ενθουσιασμό.

Έχω ήδη καλέσει τα παιδιά στην πλατφόρμα e-me, από όπου θα μπορούμε να επικοινωνούμε.

Θα χαρώ να μάθω νέα σας

Να είστε όλοι καλά!

Μαρία Καλπακά

Δασκάλα Τμήματος Ένταξης